**URED DRŽAVNE UPRAVE U**

**BRODSKO-POSAVSKOJ ŽUPANIJI**

**SLUŽBA ZA DRUŠTVENE DJELATNOSTI**

**Odjel za prosvjetu, kulturu, sport i tehničku kulturu**

na temelju članaka 17.-21. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 5/12., 16/12., 86/12., 126/12. i 94/13., 152/14., 07/17 i 68/18) i članka 5. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava („Narodne novine“ broj 67/14.)

# OBAVJEŠTAVA RODITELJE

**DJECE ŠKOLSKIH OBVEZNIKA**

**O POČETKU UTVRĐIVANJA PSIHOFIZIČKOG STANJA RADI UPISA U PRVI RAZRED OSNOVNE ŠKOLE U ŠKOLSKOJ 2019./2020. GODINI**

**Školski obveznici su djeca koja do 01. travnja 2019. godine navršavaju šest godina života i to** **djeca rođena od 1. travnja 2012. do 31. ožujka 2013.** **godine,** **kao i djeca kojima je rješenjem Ureda državne uprave odgođen upis u osnovnu školu za školsku 2018./2019. godinu ili iz drugih razloga nisu upisana u osnovnu školu.**

**Postupak utvrđivanja psihofizičkoga stanja djece radi upisa u prvi razred provodit će se od 01. veljače 2019. do 15. lipnja 2019. godine. Liječnički pregled djece obavlja se u ambulantama Službe za školsku i adolescentnu medicinu, A. Cesarca 71, Slavonski Brod, a na pregled je potrebno ponijeti: važeću zdravstvenu iskaznicu, OIB, potvrdu obiteljskog liječnika ili pedijatra o zdravstvenom stanju djeteta i eventualne specijalističke nalaze, iskaznicu o cijepljenju sa točnim datumima prethodnih cijepljenja, zubnu putovnicu će dobiti u školskoj ambulanti ili putem vrtića, radi nalaza krvi i mokraće dobit će u Medicini za vrijeme pregleda uputnice i donijeti nalaz naknadno. Ostali članovi Stručnog povjerenstva škole procjenjuju psihofizičko stanje djeteta radi upisa u prvi razred osnovne škole u školi od 29. ožujka do 31. svibnja 2019. godine.**

**O rasporedu i točnim datumima liječničkih pregleda djece, roditelji će biti pravovremeno obaviješteni putem oglasnih ploča i web stranica osnovnih škola i vrtića, a rapored prema upisnim područjima utvrđuju Stručna povjerenstva škola u dogovoru sa Službom za školsku medicinu. Cijeli Plan upisa u prvi razred osnovne škole objavljen je na službenoj stranici Ureda državne uprave u Brodsko-posavskoj županiji.**

Djeca s već utvrđenim teškoćama u razvoju trebaju pristupiti utvrđivanju psihofizičkog stanja zbog upisa u prvi razred osnovne škole u vremenu od 1. veljače 2019. do 15. travnja 2019 godine, mimo rasporeda po upisnim područjima, kako bi im se pravovremeno odredila programska i profesionalna potpora.

**U svim osnovnim školama na području Brodsko-posavske županije upis djece, školskih obveznika u prvi razred osnovne škole obavljat će se početkom lipnja 2019. godine.**

***NAPOMENA:***

Prema članku 135. stavku 1. Zakona o odgoju i obrazovanju u osnovnoj i srednjoj školi roditelj je dužan upisati djete, školskog obveznika u osnovnu školu. Roditelj koji postupi suprotno, kaznit će se za prekršaj novčanom kaznom sukladno članku 152. Zakona.

 VODITELJICA ODJELA

 Vesna Blumenšajn, dipl. iur.